ΨΗΦΙΣΜΑ ΤΟΥ ΣΥΜΒΟΥΛΙΟΥ της 18ης Ιουνίου 1992 σχετικά με το ρόλο της ευρωπαϊκής τυποποίησης στην ευρωπαϊκή οικονομία (92/C 173/01)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

1. ΥΠΕΝΘΥΜΙΖΟΝΤΑΣ τα σχετικά με την τυποποίηση συμπεράσματά του της 16ης Ιουλίου 1984, καθώς και το ψήφισμά του της 7ης Μαΐου 1985, για μια νέα προσέγγιση του θέματος της τεχνικής εναρμόνισης και τυποποίησης (1),

2. ΥΠΕΝΘΥΜΙΖΟΝΤΑΣ την κοινοτική πολιτική ανοίγματος των δημόσιων συμβάσεων, η οποία αποδίδει σημαντικό ρόλο στην ευρωπαϊκή τυποποίηση απαιτώντας με τις οδηγίες 71/305/ΕΟΚ (2), 77/62/ΕΟΚ (3) και 90/531/ΕΟΚ (4) από τις αναθέτουσες αρχές, να αναφέρονται στα ευρωπαϊκά πρότυπα.

3. ΥΠΕΝΘΥΜΙΖΟΝΤΑΣ τους στόχους της Ενιαίας Πράξης, συμπεριλαμβανομένης της ενίσχυσης της οικονομικής και κοινωνικής συνοχής,

4. ΥΠΕΝΘΥΜΙΖΟΝΤΑΣ την ανακοίνωση της Επιτροπής σχετικά με τη βιομηχανική πολιτική σε ένα ανοικτό και ανταγωνιστικό περιβάλλον, τα συμπεράσματα της οποίας εγκρίθηκαν από το Συμβούλιο στις 26 Νοεμβρίου 1990,

5. ΥΠΕΝΘΥΜΙΖΟΝΤΑΣ την ανάγκη να υπάρχουν ευρωπαϊκά πρότυπα ώστε να εξασφαλιστεί η διαλειτουργικότητα των διευρωπαϊκών δικτύων σύμφωνα με το πνεύμα των συμπερασμάτων του Ευρωπαϊκού Συμβουλίου του Μάαστριχτ,

6. ΛΑΜΒΑΝΟΝΤΑΣ ΥΠΟΨΗ ΤΟΥ το γεγονός ότι η μακρά και σημαντική συζήτηση μεταξύ των ενδιαφερομένων φορέων για τη μελλοντική ανάπτυξη της ευρωπαϊκής τυποποίησης που διεξήχθη μετά τη δημοσίευση της ανακοίνωσης της Επιτροπής της 16ης Οκτωβρίου 1990 (5), κατέδειξε τη στρατηγική σημασία που έχει η ευρωπαϊκή τυποποίηση για την ευρωπαϊκή αγορά,

7. ΛΑΜΒΑΝΟΝΤΑΣ ΥΠΟΨΗ ΤΟΥ τη γνώμη του Ευρωπαϊκού Κοινοβουλίου (6) και της Οικονομικής και Κοινωνικής Επιτροπής (7), τη γνώμη των κοινωνικών εταίρων που διατυπώθηκε κατά το στάδιο διαβουλεύσεων για την εν λόγω ανακοίνωση, καθώς και την ανακοίνωση της Επιτροπής προς το Συμβούλιο, με ημερομηνία 20 Δεκεμβρίου 1991, για την τυποποίηση στην ευρωπαϊκή οικονομία (8),

8. ΥΠΕΝΘΥΜΙΖΕΙ τη σημασία ενός συνεκτικού ευρωπαϊκού συστήματος τυποποίησης, διοργανωμένου από τους ενδιαφερόμενους φορείς και χάριν αυτών, βασιζόμενου στη διαφάνεια, το άνοιγμα, τη γενική συναίνεση (consensus), την ανεξαρτησία έναντι των ιδιωτικών συμφερόντων, την αποτελεσματικότητα και τη λήψη αποφάσεων βάσει εθνικών εκπροσωπήσεων,

9. ΚΡΙΝΕΙ ότι η ευρωπαϊκή τυποποίηση, μολονότι διοργανωμένη σε εθελοντική βάση, εξυπηρετεί και το δημόσιο συμφέρον, και, για το λόγο αυτό, κρίνει ότι απαιτείται να συνεχισθεί και να επεκταθεί σε ευρωπαϊκό επίπεδο μια εταιρική σχέση μεταξύ της Κοινότητας και των ευρωπαϊκών οργανισμών τυποποίησης,

10. ΕΠΙΒΕΒΑΙΩΝΕΙ τη σημασία μιας διεθνούς τυποποίησης, η οποία θα παράγει πρότυπα που θα εφαρμόζονται πραγματικά από όλους τους εταίρους στις διεθνείς εμπορικές συναλλαγές και που θα ανταποκρίνονται στις επιταγές της κοινοτικής πολιτικής,

11. ΣΥΝΤΑΣΣΕΤΑΙ με τις επιθυμίες αποφυγής της κατάτμησης των εργασιών ευρωπαϊκής τυποποίησης, και της αύξησης της γραφειοκρατίας του συστήματος, εις βάρος της αποτελεσματικότητάς του,

12. ΕΚΦΡΑΖΕΙ την ικανοποίησή του για τα μέτρα που έχουν ήδη λάβει οι ευρωπαϊκοί οργανισμοί τυποποίησης στα πλαίσια της προαναφερόμενης συζήτησης, και ιδίως τις αποφάσεις για την αποτελεσματικότητα, το άνοιγμα στους οργανωμένους σε ευρωπαϊκό επίπεδο οικονομικούς και κοινωνικούς εταίρους, τη διαφάνεια των δραστηριοτήτων τυποποίησης, τη διαφάνεια στην πρόβαση και τη σαφή αναγνώριση των ευρωπαϊκών προτύπων, τη συνεργασία με τις τρίτες χώρες, καθώς και τις συμφωνίες με τους διεθνείς οργανισμούς τυποποίησης, και εκφράζει το ενδιαφέρον του για τη συνέχιση των προσπαθειών αυτών,

13. ΤΟΝΙΖΕΙ ότι πρέπει να εκπονηθούν επειγόντως ευρωπαϊκά πρότυπα υψηλής ποιότητας, τόσο για την εφαρμογή των οδηγιών και της ευρωπαϊκής πολιτικής στους διαφόρους τομείς, όσο και για να υπάρξει ανταπόκριση στις ανάγκες της αγοράς,

14. ΤΟΝΙΖΕΙ ότι απαιτείται να καταστούν πράγματι τα ευρωπαϊκά πρότυπα διαθέσιμα σε εθνικό επίπεδο μέσω της συστηματικής και ταχείας μετατροπής τους σε εθνικά πρότυπα, ώστε να εξασφαλισθεί η ευρεία τους διάδοση και να καταστεί δυνατή η αποτελεσματική και ενιαία εφαρμογή των κοινοτικών πράξεων,

15. ΤΟΝΙΖΕΙ ότι είναι σημαντικό να ενισχυθούν οι δεσμοί μεταξύ των δραστηριοτήτων έρευνας και ανάπτυξης και των δραστηριοτήτων τυποποίησης,

16. ΘΑ ΑΚΟΛΟΥΘΗΣΕΙ, για την εφαρμογή της κοινοτικής πολιτικής τεχνικής εναρμόνισης, την οδό της νέας προσέγγισης που καθόρισε με το ψήφισμα της 7ης Μαΐου 1985 (9), σε κάθε τομέα όπου αυτό θα είναι δυνατόν,

17. ΚΡΙΝΕΙ ότι η χρησιμοποίηση των ευρωπαϊκών προτύπων πρέπει να προωθηθεί περισσότερο ως όργανο της οικονομικής και βιομηχανικής ολοκλήρωσης στο εσωτερικό της ευρωπαϊκής αγοράς, καθώς και ως τεχνική υποστήριξη της νομοθεσίας, ιδίως για τον καθορισμό των τεχνικών προδιαγραφών των προϊόντων και των υπηρεσιών ή των μεθόδων δοκιμών, σε άλλους τομείς οι οποίοι αποτελούν το αντικείμενο κοινοτικής νομοθεσίας,

18. ΚΑΛΕΙ τους ευρωπαϊκούς οργανισμούς τυποποίησης να ενισχύσουν το συντονισμό τους ώστε να διοργανωθούν κατά τον αποδοτικότερο δυνατό τρόπο οι εργασίες, λόγω των περιορισμένων διαθέσιμων πόρων,

19. ΠΡΟΤΡΕΠΕΙ τους ευρωπαϊκούς οργανισμούς τυποποίησης να συνεχίσουν και να εμβαθύνουν, από κοινού και σε τακτά διαστήματα, το συντονισμό τους με όλους τους ενδιαφερόμενους φορείς, συμπεριλαμβανομένων των μικρομεσαίων επιχειρήσεων,

20. ΚΑΛΕΙ τους ευρωπαϊκούς οργανισμούς τυποποίησης να συνεχίσουν τις συζητήσεις τους για μια ενδεχόμενη εναρμονισμένη ένδειξη πιστότητας προς τα ευρωπαϊκά πρότυπα,

21. ΚΑΛΕΙ την Επιτροπή να ακολουθεί, εφόσον ενδείκνυται, κατά την εκπόνηση των μελλοντικών σχεδίων κοινοτικών νομοθετημάτων, την αρχή της αναφοράς στα πρότυπα,

22. ΚΑΛΕΙ όλους τους ενδιαφερόμενους φορείς να οργανωθούν σε ευρωπαϊκό επίπεδο και να συντονισθούν στενότερα ώστε να συνεργασθούν υπ' αυτήν τους την ιδιότητα κατά εποικοδομητικότερο και αποδοτικότερο τρόπο με τους ευρωπαϊκούς οργανισμούς τυποποίησης,

23. ΚΑΛΕΙ τα κράτη μέλη να λάβουν όλα τα δέοντα μέτρα προκειμένου να ενθαρρύνουν τους εθνικούς τους οργανισμούς τυποποίησης να τηρούν τους κοινούς κανόνες των ευρωπαϊκών οργανισμών τυποποίησης, των οποίων είναι μέλη, και να συμμετέχουν ενεργώς στις εργασίες ευρωπαϊκής τυποποίησης,

24. ΑΝΑΛΑΜΒΑΝΕΙ ΤΗΝ ΥΠΟΧΡΕΩΣΗ ΝΑ ΣΥΝΕΧΙΣΕΙ μέσα στα όρια των συνολικών δεσμεύσεων που επιβάλλει ο προϋπολογισμός, τη χορήγηση οικονομικής βοήθειας στους ευρωπαϊκούς οργανισμούς τυποποίησης, ώστε να καταστεί δυνατή η εκπόνηση των προτύπων που απαιτούνται για τη νομοθεσία και για τις κοινοτικές πολιτικές.

(1) ΕΕ αριθ. C 136 της 4. 8. 1985.

(2) ΕΕ αριθ. L 185 της 16. 8. 1971, σ. 5.

(3) ΕΕ αριθ. L 13 της 15. 1. 1977, σ. 1.

(4) ΕΕ αριθ. L 297 της 29. 10. 1990, σ. 1.(5) ΕΕ αριθ. C 20 της 28. 1. 1991, σ. 1.

(6) ΕΕ αριθ. C 240 της 16. 9. 1991, σ. 208.

(7) ΕΕ αριθ. C 120 της 6. 5. 1991, σ. 28.

(8) ΕΕ αριθ. C 96 της 15. 4. 1992, σ. 2.(9) ΕΕ αριθ. C 136 της 4. 6. 1985, σ. 1.